### NN 118/2025 (5.9.2025.), Pravilnik o izmjenama i dopunama Pravilnika o zahvatima u prostoru koji se ne smatraju građenjem, a za koje se izdaje lokacijska dozvola

Ministarstvo prostornoga uređenja, graditeljstva i državne imovine

1694

Na temelju članka 125. stavka 3. Zakona o prostornom uređenju (»Narodne novine«, broj 153/13, 65/17, 114/18, 39/19, 98/19 i 67/23), ministar prostornoga uređenja, graditeljstva i državne imovine donosi

PRAVILNIK

O IZMJENAMA I DOPUNAMA PRAVILNIKA O ZAHVATIMA U PROSTORU KOJI SE NE SMATRAJU GRAĐENJEM, A ZA KOJE SE IZDAJE LOKACIJSKA DOZVOLA

Članak 1.

U Pravilniku o zahvatima u prostoru koji se ne smatraju građenjem, a za koje se izdaje lokacijska dozvola (»Narodne novine«, broj 105/17 i 108/17) u članku 1. ispred riječi: »Ovim« stavlja se oznaka stavka: »(1)«, a iza riječi: »dozvola« stavlja se zarez i dodaju se riječi: »te se propisuje obveza prijave početka provedbe zahvata«.

Iza stavka 1. dodaju se stavci 2. i 3. koji glase:

»(2) U projektiranju i provedbi zahvata u prostoru iz stavka 1. ovoga članka, podnositelj zahtjeva za izdavanje lokacijske dozvole, projektant i izvođač dužni su pridržavati se svih posebnih propisa i pravila struke koji se odnose na njihovu provedbu te se isti moraju projektirati odnosno provoditi u skladu s prostornim planom.

(3) Iznimno od stavka 2. ovoga članka, zahvati u prostoru iz stavka 1. ovoga članka za koje ne postoji obveza posebnog planiranja u prostornom planu, mogu se projektirati odnosno provoditi na svim onim prostorima na kojima za to ne postoje zapreke u prostornom planu, vodeći računa o tome da se istima ne ugrozi provedba rješenja iz prostornih planova.«

Članak 2.

U članku 2. iza točke 2. dodaje se nova točka 3. koja glasi:

»3. privremeno postavljanje pontonskih privezišta na moru«.

U dosadašnjoj točki 3., koja postaje točkom 4., iza riječi: »moru« dodaju se riječi: »i unutarnjim vodama, te ekološki prihvatljiva nekomercijalna sidrišta«.

Dosadašnja točka 4., koja postaje točkom 5., mijenja se i glasi:

»5. trajno postavljanje, privezivanje ili sidrenje plutajućih objekata unutarnje plovidbe i skelnih prijelaza«.

Iza dosadašnje točke 4., koja postaje točkom 5., dodaju se nove točke 6. i 7. koje glase:

»6. plutajuće sunčane elektrane

7. postavljanje postrojenja i prateće opreme za proizvodnju električne energije na unutarnjim vodama koje ne uključuje gradnju građevina«.

U dosadašnjoj točki 5., koja postaje točkom 8., riječi: »čija svrha nije građenje građevine« zamjenjuju se riječima: »radi održavanja plovnih puteva«.

Dosadašnje točke 6. do 8. postaju točkama 9. do 11.

Iza dosadašnje točke 9., koja postaje točkom 12., briše se točka i dodaju se točke 13. i 14. koje glase:

»13. kampovi, golf igrališta, adrenalinski parkovi i sl., koji ne uključuju gradnju građevina

14. zahvati u prostoru za robinzonski smještaj koji ne uključuju gradnju građevina.«.

Članak 3.

Iza članka 2. dodaju se članci 2.a i 2.b koji glase:

»Članak 2.a

(1) Podnositelj zahtjeva za izdavanje lokacijske dozvole je dužan tijelu koje je izdalo lokacijsku dozvolu prijaviti početak provedbe zahvata u prostoru iz članka 2. ovoga Pravilnika elektroničkim putem primjenom elektroničkog programa »eDozvola«, najkasnije u roku od osam dana prije početka provedbe.

(2) U prijavi početka provedbe zahvata podnositelj zahtjeva je dužan navesti klasu, urudžbeni broj i datum izdavanja lokacijske dozvole, izvođača te uz prijavu priložiti dokaz da su ispunjeni uvjeti propisani lokacijskom dozvolom (da je u katastru formirana građevna čestica, ako je njeno formiranje predviđeno lokacijskom dozvolom i sl.).

(3) Tijelo koje je izdalo lokacijsku dozvolu dužno je u roku od pet dana od primitka prijave početka provedbe zahvata u prostoru o tome putem elektroničkog programa »eDozvola« obavijestiti građevinsku inspekciju i inspekciju rada te upravno tijelo koje se bavi komunalnim redarstvom u jedinici lokalne samouprave odnosno Gradu Zagrebu na čijem se području provodi zahvat, te im na taj način omogućiti uvid u lokacijsku dozvolu, idejni projekt i dokaz da je u katastru formirana građevna čestica, ako je njeno formiranje predviđeno lokacijskom dozvolom.

Članak 2.b

(1) Zahvati u prostoru koji se prema posebnim propisima kojima se uređuje gradnja ne smatraju građenjem mogu se početi koristiti nakon što je tijelo koje je izdalo lokacijsku dozvolu očevidom utvrdilo da su radovi izvedeni unutar obuhvata zahvata određenog lokacijskom dozvolom, o čemu se izdaje potvrda.

(2) Za ispunjavanje ostalih uvjeta određenih lokacijskom dozvolom te drugih uvjeta za provedbu zahvata određenih posebnim propisima odgovorni su podnositelj zahtjeva za izdavanje lokacijske dozvole i druga tijela nadležna prema posebnim propisima.«.

Članak 4.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 350-01/25-01/45

Urbroj: 531-06-2-1-25-2

Zagreb, 22. srpnja 2025.

Potpredsjednik Vlade
 i ministar
 Branko Bačić, v. r.